CELEX: 32017D1102
Language: sk
Date: 2017-06-20 00:00:00
Title: Rozhodnutie Rady (SZBP) 2017/1102 z 20. júna 2017, ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali)

21.6.2017   
            
            
               SK
            
            
               Úradný vestník Európskej únie
            
            
               L 158/44
            
         ROZHODNUTIE RADY (SZBP) 2017/1102
   z 20. júna 2017,
   ktorým sa mení rozhodnutie 2014/219/SZBP o misii Európskej únie v rámci SBOP v Mali (EUCAP Sahel Mali)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:
   
               (1)
            
            
               Rada vo svojich záveroch z 20. júna 2016 vyzvala, aby sa ďalej skúmali možnosti čo najskoršej regionalizácie misií Spoločnej bezpečnostnej a obrannej politiky (SBOP) v regióne Sahel.
            
         
               (2)
            
            
               Rada 15. mája 2017 schválila koncepciu operácií o regionalizácii činností v rámci SBOP v regióne Sahel.
            
         
               (3)
            
            
               Podľa koncepcie operácií o regionalizácii činnosti v rámci SBOP v regióne Sahel sú strategickými cieľmi regionalizácie činností v rámci SBOP v regióne Sahel tieto ciele: podpora cezhraničnej spolupráce v regióne Sahel, podpora regionálnych štruktúr spolupráce, najmä štruktúr krajín skupiny G5 Sahel, a v tejto súvislosti posilnenie vnútroštátnych kapacít krajín skupiny G5 Sahel.
            
         
               (4)
            
            
               V prvej fáze by sa mala v regióne Sahel zriadiť bezpečnostná sieť SBOP a malo by sa vykonať posúdenie potrieb so zreteľom na vypracovanie regionálneho vykonávacieho plánu SBOP, na ktorom sa dohodnú členské štáty.
            
         
               (5)
            
            
               Na účel presadzovania týchto cieľov by sa mal v rámci misie EUCAP Sahel Mali zriadiť útvar pre regionálnu koordináciu, ktorý budú tvoriť aj odborníci v oblasti vnútornej bezpečnosti a obrany krajín skupiny G5 Sahel.
            
         
               (6)
            
            
               Rozhodnutie Rady 2014/219/SZBP (1) by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   V rozhodnutí 2014/219/SZBP sa vkladá tento článok:
   
      „Článok 14a
      1.   V rámci misie EUCAP Sahel Mali sa zriadi útvar pre regionálnu koordináciu.
      2.   Sídlom útvaru pre regionálnu koordináciu je veliteľstvo misie EUCAP Sahel Mali v Bamaku. Útvar tvorí personál misie EUCAP Sahel Mali a odborníci v oblasti vnútornej bezpečnosti a obrany, ktorí pôsobia na delegáciách Únie v Burkine Faso, Čade, Mauritánii a Nigeri.
      3.   Útvar pre regionálnu koordináciu plní v úzkej spolupráci s existujúcimi misiami v rámci SBOP v Sahele tieto ciele:
      
                  a)
               
               
                  prispieva k situačnej informovanosti Únie o potrebách a nedostatkoch v oblasti bezpečnosti a obrany v krajinách skupiny G5 Sahel, ktoré sa týkajú regionálnej cezhraničnej spolupráce a súvisia s bezpečnostnými výzvami, na účely vypracovania regionálneho vykonávacieho plánu SBOP, ktorý obsahuje odporúčania pre akúkoľvek ďalšiu etapu;
               
            
                  b)
               
               
                  pomáha pri organizácii kurzov odbornej prípravy v oblasti bezpečnosti a obrany určených účastníkom z krajín skupiny G5 Sahel, ktoré organizujú misie Únie v rámci SBOP pôsobiace v regióne Sahel.
               
            4.   Odborníci v oblasti vnútornej bezpečnosti a obrany zhromažďujú vo svojich hostiteľských krajinách informácie týkajúce sa otázok bezpečnosti a obrany. Tieto informácie a podľa potreby aj odporúčania poskytujú vedúcemu útvaru pre regionálnu koordináciu. Vedúceho delegácie Únie, v ktorej pôsobia, pravidelne riadne informujú.
      5.   Veliteľ civilnej operácie velí útvaru pre regionálnu koordináciu a riadi ho na strategickej úrovni pod politickou kontrolou a strategickým usmerňovaním zo strany PBV a celkovou právomocou vysokého predstaviteľa. Odchylne od článku 6 ods. 1 je vedúci útvaru pre regionálnu koordináciu priamo zodpovedný veliteľovi civilnej operácie a koná v súlade s jeho pokynmi. Vedúci útvaru pre regionálnu koordináciu vydáva pokyny celému personálu útvaru pre regionálnu koordináciu.
      6.   Vedúci misie uplatňuje svoju právomoc vo vzťahu k personálu útvaru pre regionálnu koordináciu v súlade s článkom 6 ods. 2 až 4 a článkom 11. Týmto nie je dotknutý odsek 7 tohto článku, pokiaľ ide o odborníkov v oblasti vnútornej bezpečnosti a obrany.
      7.   Misia EUCAP Sahel Mali uzavrie potrebné administratívne dojednania s delegáciami Únie v Burkine Faso, Čade, Mauritánii a Nigeri.
      Uvedené administratívne dojednania:
      
                  a)
               
               
                  zabezpečia, aby bola odborníkom v oblasti vnútornej bezpečnosti a obrany poskytnutá logistická a bezpečnostná podpora nevyhnutná na plnenie ich úloh;
               
            
                  b)
               
               
                  ustanovia, že vedúci delegácie majú v rámci svojej delegácie Únie právomoc nad odborníkmi v oblasti vnútornej bezpečnosti a obrany, najmä na účely riadneho plnenia povinnosti starostlivosti, zabezpečovania súladu s platnými bezpečnostnými požiadavkami a prispievania k vykonávaniu disciplinárnej kontroly a že odborníci v oblasti vnútornej bezpečnosti a obrany ich pravidelne riadne informujú o svojich činnostiach;
               
            
                  c)
               
               
                  ustanovia, že vedúci delegácie musia zabezpečiť, že odborníci v oblasti vnútornej bezpečnosti a obrany požívajú rovnaké výsady a imunity, aké sa udelili personálu v delegáciách Únie, kde pôsobia.“
               
            
   Článok 2
   Toto rozhodnutie nadobúda účinnosť dňom jeho prijatia.
   
      V Luxemburgu 20. júna 2017
      
         
            Za Radu
         
         
            predsedníčka
         
         H. DALLI
      
   
   
      (1)  Rozhodnutie Rady 2014/219/CFSP z 15. apríla 2014 o misii Európskej únie v rámci SBOP v Mali (EUCAP Sahel Mali) (Ú. v. EÚ L 113, 16.4.2014, s. 21).